title: 2007/820/ЕО: Решение на Съвета от 8 ноември 2007 година за сключване на Споразумение между Европейската общност и Босна и Херцеговина за обратното приемане на незаконно пребиваващи лица

text:
               19.12.2007

               BG

               Официален вестник на Европейския съюз

               L 334/65

         РЕШЕНИЕ НА СЪВЕТА
   от 8 ноември 2007 година
   за сключване на Споразумение между Европейската общност и Босна и Херцеговина за обратното приемане на незаконно пребиваващи лица
   (2007/820/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 63, точка 3, буква б) от него във връзка с член 300, параграф 2, първа алинея, първо изречение и параграф 3, първа алинея от него,
   като взе предвид предложението на Комисията,
   като взе предвид становището на Европейския парламент (1),
   като има предвид, че:

               (1)

               Комисията е договорила от името на Европейската общност Споразумение с Босна и Херцеговина за обратното приемане на незаконно пребиваващи лица.

               (2)

               Споразумението бе подписано от името на Европейската общност на 18 септември 2007 г. при условие сключването му на по-късна дата в съответствие с решение на Съвета, прието на 18 септември 2007 г.

               (3)

               Споразумението следва да бъде одобрено.

               (4)

               Със споразумението се създава Съвместен комитет по обратно приемане, който може да приема свои процедурни правила. В този случай е уместно да се предвиди опростена процедура за определяне позицията на Общността.

               (5)

               В съответствие с член 3 от Протокола относно позицията на Обединеното кралство и Ирландия, приложен към Договора за Европейския съюз и Договора за създаване на Европейската общност, Обединеното кралство е нотифицирало желанието си да участва в приемането и прилагането на настоящото решение.

               (6)

               В съответствие с членове 1 и 2 от Протокола относно позицията на Обединеното кралство и Ирландия, приложен към Договора за Европейския съюз и Договора за създаване на Европейската общност, и без да се засяга член 4 от посочения протокол, Ирландия не участва в приемането на настоящото решение, не е обвързана от него и не го прилага.

               (7)

               В съответствие с членове 1 и 2 от Протокола относно позицията на Дания, приложен към Договора за Европейския съюз и Договора за създаване на Европейската общност, Дания не участва в приемането на настоящото решение, не е обвързана от него и не го прилага,

         РЕШИ:
   Член 1
   Споразумението между Европейската общност и Босна и Херцеговина за обратното приемане на незаконно пребиваващи лица се одобрява от името на Общността.
   Текстът на споразумението е приложен към настоящото решение.
   Член 2
   Председателят на Съвета предоставя нотификацията съгласно член 22, параграф 2 от споразумението (2).
   Член 3
   Комисията представлява Общността в Съвместния комитет по обратно приемане, създаден с член 18 от споразумението.
   Член 4
   Позицията на Общността в рамките на Съвместния комитет по обратно приемане с оглед приемането на неговите процедурни правила съгласно член 18, параграф 5 от споразумението се взема от Комисията след консултация със специален комитет, определен от Съвета.
   Член 5
   Настоящото решение се публикува в Официален вестник на Европейския съюз.

      Съставено в Брюксел на 8 ноември 2007 година.

            За Съвета

            Председател

         R. PEREIRA

      (1)  Становище от 24 октомври 2007 г. (все още непубликувано в Официален вестник).

      (2)  Датата на влизане в сила на споразумението ще бъде публикувана в Официален вестник на Европейския съюз от генералния секретариат на Съвета.
   СПОРАЗУМЕНИЕ
   между Европейската общност и Босна и Херцеговина за обратното приемане на незаконно пребиваващи лица
   ВИСОКОДОГОВАРЯЩИТЕ СТРАНИ,
   ЕВРОПЕЙСКАТА ОБЩНОСТ, наричана по-долу „Общността“,
   и
   БОСНА И ХЕРЦЕГОВИНА,
   РЕШЕНИ да заздравят сътрудничеството помежду си, за да се борят по-ефективно с незаконната миграция,
   ВОДЕНИ ОТ ЖЕЛАНИЕТО СИ да създадат, чрез настоящото споразумение и на реципрочна основа, бързи и ефективни процедури за идентифициране и безопасно и методично връщане на лицата, които не отговарят или вече не отговарят на условия за влизане, престой и пребиваване на територията на Босна и Херцеговина или на дадена държава-членка на Европейския съюз, както и да улеснят транзитното преминаване на такива лица в дух на сътрудничество;
   КАТО ПОДЧЕРТАВАТ, че настоящото споразумение не засяга правата, задълженията и отговорностите на Общността, държавите-членки на Европейския съюз и Босна и Херцеговина, произтичащи от международното право, и по-специално от Европейската конвенция за защита на правата на човека и основните свободи от 4 ноември 1950 г. и на Конвенцията за статута на бежанците от 28 юли 1951 г.;
   КАТО ОТЧИТАТ, че разпоредбите на настоящото споразумение, което попада в приложното поле на дял IV от Договора за създаване на Европейската общност, не се прилагат за Кралство Дания в съответствие с Протокола относно позицията на Дания, приложен към Договора за Европейския съюз и Договора за създаване на Европейската общност,
   СЕ СПОРАЗУМЯХА ЗА СЛЕДНОТО:
   Член 1
   Определения
   За целите на настоящото споразумение:

               а)

               „договарящи страни“ означава Босна и Херцеговина и Общността;

               б)

               „гражданин на Босна и Херцеговина“ означава всяко лице, което притежава гражданство на Босна и Херцеговина в съответствие с нейното национално законодателство;

               в)

               „гражданин на държава-членка“ означава всяко лице, което притежава гражданство на държава-членка съгласно определеното за целите на Общността;

               г)

               „държава-членка“ означава всяка държава-членка на Европейския съюз, с изключение на Кралство Дания;

               д)

               „гражданин на трета страна“ означава всяко лице, което притежава гражданство, различно от това на Босна и Херцеговина или на някоя държава-членка;

               е)

               „лице без гражданство“ означава всяко лице, което не притежава гражданство;

               ж)

               „разрешение за пребиваване“ означава всякакъв вид разрешение, издадено от Босна и Херцеговина или от една от държавите-членки, даващо право на лицето да пребивава на територията на тази страна. Това не включва временните разрешения за престой във връзка с обработката на заявление за убежище или на заявление за разрешение за пребиваване;

               з)

               „виза“ означава издадено разрешение или взето решение от Босна и Херцеговина или от една от държавите-членки, което е необходимо с оглед на влизане или транзитно преминаване през територията ѝ. Това не включва летищна транзитна виза;

               и)

               „запитваща държава“ означава държавата (Босна и Херцеговина или една от държавите-членки), която подава заявление за обратно приемане съгласно член 7 или заявление за транзитно преминаване съгласно член 14 от настоящото споразумение;

               й)

               „запитана държава“ означава държавата (Босна и Херцеговина или една от държавите-членки), към която е отправено заявление за обратно приемане съгласно член 7 или заявление за транзитно преминаване съгласно член 14 от настоящото споразумение;

               к)

               „компетентен орган“ означава всеки национален орган на Босна и Херцеговина или на една от държавите-членки, който е натоварен с изпълнението на настоящото споразумение в съответствие с член 19, параграф 1, буква a) от него;

               л)

               „транзитно преминаване“ означава преминаване на гражданин на трета страна или лице без гражданство през територията на запитаната държава, когато пътува от запитващата държава за държава цел на пътуването.

         РАЗДЕЛ I
   ЗАДЪЛЖЕНИЯ НА БОСНА И ХЕРЦЕГОВИНА ПО ОБРАТНОТО ПРИЕМАНЕ
   Член 2
   Обратно приемане на свои граждани
   1.   Босна и Херцеговина приема обратно при заявление от държава-членка и без допълнителни формалности, освен тези, предвидени в настоящото споразумение, всички лица, които не отговарят или вече не отговарят на действащите условия за влизане, престой и пребиваване на територията на запитващата държава-членка, при условие че е доказано или може обосновано да се предположи въз основа на предоставените доказателства prima facie, че лицата са граждани на Босна и Херцеговина.
   2.   Босна и Херцеговина приема обратно също така:

               —

               непълнолетните несемейни деца на лицата, посочени в параграф 1, независимо от тяхното място на раждане или гражданство, освен ако притежават самостоятелно право на пребиваване в запитващата държава-членка;

               —

               съпругзите, притежаващи гражданство, различно от това на лицата, посочени в параграф 1, при условие че имат право на влизане и престой или получат право на влизане и престой на територията на Босна и Херцеговина, освен ако притежават самостоятелно право на пребиваване в запитващата държава-членка.

         3.   Освен това Босна и Херцеговина приема обратно лица, на които е било отнето или са се отказали от гражданството на Босна и Херцеговина след влизането си на територията на дадена държава-членка, освен ако на лицата е било най-малкото обещано натурализиране от страна на тази държава-членка.
   4.   След като Босна и Херцеговина е отговорила положително на заявлението за обратно приемане, компетентната дипломатическа мисия или консулско представителство на Босна и Херцеговина издава незабавно, не по-късно от 3 работни дни, пътнически документ, необходим за връщането на лицето, което подлежи на обратно приемане, с валидност 20 дни. Ако поради правни или фактически причини въпросното лице не може да бъде върнато в рамките на посочения срок на валидност на пътническия документ, издаден първоначално, компетентната дипломатическа мисия или консулското представителство на Босна и Херцеговина в срок 14 календарни дни издава нов пътнически документ с валидност за същия срок. Ако в рамките на 14 календарни дни Босна и Херцеговина не е издала нов пътнически документ, се смята, че приема използването на стандартния пътнически документ на ЕС за целите на експулсирането (1).
   5.   В случай че лицето, което следва да се приеме обратно, притежава гражданство на трета страна в допълнение към гражданството на Босна и Херцеговина, запитващата държава-членка взема под внимание желанието на лицето да бъде прието обратно в държавата по неговия/нейния избор.
   Член 3
   Обратно приемане на граждани на трета страна и на лица без гражданство
   1.   Босна и Херцеговина приема обратно, при заявление от дадена държава-членка и без допълнителни формалности освен тези, предвидени в настоящото споразумение, всички граждани на трета страна или лица без гражданство, които не отговарят или вече не отговарят на действащите условия за влизане, престой и пребиваване на територията на запитващата държава-членка, при условие че е доказано или може обосновано да се предположи въз основа на предоставените prima facie доказателства, че тези лица:

               а)

               притежават или са притежавали по времето на влизането си валидна виза или разрешение за пребиваване, издадено от Босна и Херцеговина; или

               б)

               са влезли незаконно и непосредствено на територията на държавите-членки, след като са се намирали или са минали транзитно през територията на Босна и Херцеговина.

         2.   Задължението за обратно приемане по параграф 1 не се прилага, ако:

               а)

               гражданинът на трета страна или лицето без гражданство е било само в транзитна зона на международно летище в Босна и Херцеговина; или

               б)

               запитващата държава-членка е издала на гражданина на трета страна или на лицето без гражданство виза или разрешение за пребиваване преди или след влизането на лицето на нейна територия, освен ако:

                           —

                           лицето притежава виза или разрешение за пребиваване, издадено от Босна и Херцеговина, с по-дълъг срок на валидност; или

                           —

                           визата или разрешението за пребиваване, издадено от запитващата държава-членка, е придобито чрез използване на подправени или неистински документи или чрез неверни декларации, или

                           —

                           това лице не спазва условията, свързани с визата.

         3.   Босна и Херцеговина също при заявление на държава-членка приема обратно бивши граждани на Социалистическа федеративна република Югославия, които не са получили друго гражданство и чието място на раждане и постоянно пребиваване към 6 април 1992 г. е било на територията на Босна и Херцеговина.
   4.   След като Босна и Херцеговина е отговорила положително на заявлението за обратно приемане, запитващата държава-членка издава на лицето, чието обратно приемане е прието, стандартния пътнически документ на ЕС за целите на експулсирането (1).
   РАЗДЕЛ II
   ЗАДЪЛЖЕНИЯ НА ОБЩНОСТТА ПО ОБРАТНО ПРИЕМАНЕ
   Член 4
   Обратно приемане на свои граждани
   1.   Държава-членка приема обратно при заявление от Босна и Херцеговина и без допълнителни формалности освен тези, предвидени в настоящото споразумение, всички лица, които не отговарят или вече не отговарят на действащите условия за влизане, престой и пребиваване на територията на Босна и Херцеговина, при условие че е доказано или че може обосновано да се предположи въз основа на предоставените prima facie доказателства, че лицата са граждани на тази държава-членка.
   2.   Освен това държавата-членка приема обратно:

               —

               непълнолетните несемейни деца на лицата, посочени в параграф 1, независимо от тяхното място на раждане или гражданство, освен ако притежават самостоятелно право на пребиваване в Босна и Херцеговина;

               —

               съпрузите, притежаващи гражданство, различно от това на лицата, посочени в параграф 1, при условие че имат право на влизане и престой или са получили право на влизане или престой на територията на запитаната държава-членка, освен ако притежават самостоятелно право на пребиваване в Босна и Херцеговина.

         3.   Държава-членка също приема обратно лица, на които им е било отнето или са се отказали от гражданството на държава-членка след влизането си на територията на Босна и Херцеговина, освен ако на лицата е било най-малкото обещано натурализиране от страна на Босна и Херцеговина.
   4.   След като запитана държава-членка е отговорила положително на заявлението за обратно приемане, компетентната дипломатическа мисия или консулското представителство на тази държава-членка издава незабавно и не по-късно от 3 работни дни пътнически документ, необходим за връщането на лицето, което подлежи на обратно приемане, с валидност най-малко 3 месеца. Ако поради правни или фактически причини въпросното лице не може да бъде върнато в рамките на посочения срок на валидност на пътническия документ, издаден първоначално, компетентната дипломатическа мисия или консулското представителство на държавата-членка в срок от 14 календарни дни издава нов пътнически документ с валидност за същия срок.
   5.   В случай че лицето, което подлежи на обратно приемане, притежава гражданство на трета страна в допълнение към това на запитаната държава-членка, Босна и Херцеговина взема под внимание желанието на лицето да бъде прието обратно в държавата по неговия/нейния избор.
   Член 5
   Обратно приемане на граждани на трета страна и на лица без гражданство
   1.   Държава-членка приема обратно, при заявление от Босна и Херцеговина и без допълнителни формалности освен тези, предвидени в настоящото споразумение, всеки гражданин на трета страна или лице без гражданство, което не отговаря или повече не отговаря на действащите условия за влизане, престой и пребиваване на територията на Босна и Херцеговина, при условие че е доказано или че може обосновано да се предположи въз основа на предоставените prima facie доказателства, че тези лица:

               а)

               притежават или са притежавали по времето на влизането си валидна виза или разрешение за пребиваване, издадено от запитаната държава-членка; или

               б)

               са влезли незаконно и непосредствено на територията на Босна и Херцеговина, след като са се намирали или са минали транзитно през територията на запитаната държава-членка.

         2.   Задължението за обратно приемане по параграф 1 не се прилага, ако:

               а)

               гражданинът на трета страна или лицето без гражданство е било само в транзитна зона на международно летище в запитаната държава-членка; или

               б)

               Босна и Херцеговина е издала на гражданина на трета страна или на лицето без гражданство виза или разрешение за пребиваване преди или след влизането на лицето на нейна територия, освен ако:

                           —

                           лицето притежава виза или разрешение за пребиваване, издадено от запитаната държава-членка, с по-дълъг срок на валидност; или

                           —

                           визата или разрешението за пребиваване, издадено от Босна и Херцеговина, е придобито чрез използване на неистински или подправени документи или чрез неверни декларации, или

                           —

                           това лице не спазва условията, свързани с визата.

         3.   Задължението за обратно приемане, посочено в параграф 1, се отнася за държавата-членка, която е издала визата или разрешението за пребиваване. Ако две или повече държави-членки са издали виза или разрешение за пребиваване, задължението за обратно приемане по параграф 1 се отнася за държавата-членка, която е издала документа с по-дълъг срок на валидност или, ако срока на валидност на един или няколко от тях вече е изтекъл, документа, който все още е валиден. Ако всички документи са с изтекъл срок на валидност, задължението за обратно приемане по параграф 1 се отнася за държавата-членка, която е издала документа, чийто срок на валидност е изтекъл последен. Ако такива документи не могат да бъдат представени, задължението за обратно приемане по параграф 1 се отнася за държавата-членка на последното излизане.
   4.   След като държавата-членка е отговорила положително на заявлението за обратно приемане, Босна и Херцеговина издава на лицето, което подлежи на обратно приемане, пътнически документ, необходим за неговото връщане.
   РАЗДЕЛ III
   ПРОЦЕДУРА ПО ОБРАТНО ПРИЕМАНЕ
   Член 6
   Принципи
   1.   Съгласно параграф 2 за всяко предаване на лице, което следва да бъде прието обратно въз основа на едно от задълженията, съдържащи се в членове от 2 до 5, се изисква подаване на заявление за обратно приемане до компетентния орган на запитаната държава.
   2.   Ако лицето, което следва да бъде прието обратно, притежава валиден документ за пътуване или лична карта и, където е приложимо, валидна виза или разрешение за пребиваване от запитаната държава, за предаването на такова лице не е необходимо заявление за обратно приемане.
   Член 7
   Заявление за обратно приемане
   1.   Доколкото е възможно, заявлението за обратно приемане съдържа следната информация:

               а)

               подробни данни за лицето, което подлежи на обратно приемане (напр. собствено име, фамилия, дата на раждане и, ако е възможно, място на раждане и последно място на пребиваване); където е приложимо, подробни данни за непълнолетните несемейни деца и/или съпруг(а);

               б)

               указание относно доказателствените средства или prima facie доказателства за гражданството, транзита, условията за обратно приемане на граждани на трета страна и на лица без гражданство, както и за незаконното влизане и пребиваване;

               в)

               снимка на лицето, което следва да се приеме обратно.

         2.   Доколкото е възможно, заявлението за обратно приемане следва да съдържа и следната информация:

               а)

               декларация, посочваща, че лицето, което трябва да се предаде, може да се нуждае от помощ или грижа, при условие че въпросното лице е изразило изричното си съгласие с тази декларация;

               б)

               всякаква друга защита, мерки за сигурност или информация за здравословното състояние на лицето, която може да е необходима в конкретния случай на предаване.

         3.   Общият формуляр, който следва да бъде използван за заявленията за обратно приемане, се съдържа в приложение 6 към настоящото споразумение.
   Член 8
   Доказателствени средства относно гражданството
   1.   Доказателства за гражданство съгласно член 2, параграф 1 и член 4, параграф 1 могат по-специално да се набавят чрез документите, изброени в приложение 1 към настоящото споразумение, дори ако техният срок на валидност е изтекъл. Ако бъдат представени такива документи, държавите-членки и Босна и Херцеговина взаимно признават гражданството, без да е необходимо по-нататъшно разследване. Подправени документи не могат да служат като доказателство за гражданство.
   2.   Доказателства prima facie за гражданство в съответствие с член 2, параграф 1 и член 4, параграф 1 могат по-специално да се набавят чрез документите, изброени в приложение 2 към настоящото споразумение, дори ако техният срок на валидност е изтекъл. Ако бъдат представени такива документи, държавите-членки и Босна и Херцеговина смятат гражданството за установено, освен ако не се докаже противното. Подправени документи не могат да служат като prima facie доказателство за гражданство.
   3.   Ако не може да бъде представен нито един от документите, изброени в приложение 1 или 2, компетентните дипломатически и консулски представителства на съответната запитана държава при поискване интервюират лицето, което следва да се приеме обратно, във възможно най-кратък срок, най-късно в рамките на 3 работни дни от деня на искането, за да установят неговото/нейното гражданство.
   Член 9
   Доказателствени средства по отношение на граждани на трета страна и на лица без гражданство
   1.   Доказателства за условията за обратно приемане на граждани на трета страна и на лица без гражданство, уредени в член 3, параграф 1 и член 5, параграф 1, се набавят по-специално чрез доказателствените средства, изброени в приложение 3 към настоящото споразумение; подправени документи не могат да служат като доказателствено средство. Всяко такова доказателство се признава взаимно от държавите-членки и от Босна и Херцеговина, без да се изисква по-нататъшно разследване.
   2.   Доказателства prima facie за условията за обратно приемане на граждани на трета страна и на лица без гражданство, уредени в член 3, параграф 1 и член 5, параграф 1, се набавят по-специално чрез доказателствените средства, изброени в приложение 4 към настоящото споразумение; подправени документи не могат да служат като доказателствено средство. Когато такова доказателство prima facie се предостави, държавите-членки и Босна и Херцеговина приемат условията за установени, освен ако не се докаже противното.
   3.   Незаконният характер на влизането, престоя и пребиваването се установява с пътническите документи на съответното лице, в които липсва необходимата виза или друго разрешение за пребиваване на територията на запитващата държава. Декларация от страна на запитващата държава, че съответното лице е било открито, без да притежава необходимите пътнически документи, виза или разрешение за пребиваване, представлява доказателство prima facie за незаконното влизане, престой или пребиваване.
   4.   Доказателства за условията за обратно приемане на бивши граждани на Социалистическа федеративна република Югославия, уредени в член 3, параграф 3, се набавят по-специално чрез доказателствените средства, изброени в приложение 5а към настоящото споразумение; подправени документи не могат да служат като доказателствено средство. Всяко такова доказателствено средство се признава взаимно от Босна и Херцеговина, без да се изисква по-нататъшно разследване.
   5.   Доказателства prima facie за условията за обратно приемане на бивши граждани на Социалистическа федеративна република Югославия, предвидени в член 3, параграф 3, се набавят по-специално чрез доказателствените средства, изброени в приложение 5б към настоящото споразумение; подправени документи не могат да служат като доказателствено средство. Когато такова доказателствено средство е представено, Босна и Херцеговина приема условията за установени, освен ако не се докаже противното.
   6.   Ако не може да бъде представен никой от документите, изброени в приложение 5а и приложение 5б, компетентните дипломатически и консулски представителства на Босна и Херцеговина при поискване интервюират лицето, което следва да бъде прието обратно, във възможно най-кратък срок или най-късно в рамките на 3 работни дни от деня на искането, за да установят неговото/нейното гражданство.
   Член 10
   Срокове
   1.   Заявлението за обратно приемане следва да се подаде до компетентния орган на запитаната държава в рамките най-много на една година след като компетентният орган на запитващата държава е научил, че гражданин на трета страна или лице без гражданство не отговаря или вече не отговаря на действащите условия за влизане, престой и пребиваване. При наличието на правни или фактически пречки за своевременно подаване на заявлението, по искане на запитващата държава срокът се удължава, но само докато пречките престанат да съществуват.
   2.   На заявлението за обратно приемане следва да се изпрати отговор в писмена форма в рамките на 10 календарни дни във всички случаи. Тези срокове започват да текат от датата, на която е получено заявлението за обратно приемане. Ако в установения срок не е получен отговор, се смята, че предаването е одобрено.
   3.   При наличие на правни или фактически пречки за изпращане на отговор на заявлението в рамките на 10 календарни дни, този срок може, въз основата на добре мотивирано искане, да бъде удължен най-много до 6 календарни дни. Ако в рамките на удължения срок няма отговор, се смята, че предаването е одобрено.
   4.   Предоставят се основанията за отказа на искането за обратно приемане.
   5.   След получаване на съгласието или, където е приложимо, след изтичане на срока, предвиден в параграф 2, съответното лице се предава в рамките на три месеца. По искане на запитващата държава този срок може да бъде удължен с времето, необходимо за преодоляване на правни или практически пречки.
   Член 11
   Условия на предаването и начини на транспортиране
   1.   Преди връщането на лице компетентните органи на Босна и Херцеговина и на съответната държава-членка договарят предварително в писмен вид датата на предаването на лицето, контролно-пропускателния пункт за влизане, евентуална охрана и друга информация от значение за предаването.
   2.   Транспортирането може да се извърши по въздух, по море или по суша. Връщането по въздух не се ограничава само до използване на националните превозвачи на Босна и Херцеговина или на държавите-членки и може да се извърши както с редовни, така и с чартърни полети. В случай на охранявано връщане конвоят не се ограничава само до овластени лица от запитващата държава, при условие че те са овластени лица от Босна и Херцеговина или която и да е държава-членка.
   Член 12
   Обратно приемане по грешка
   Запитващата държава приема обратно всяко лице, което е прието обратно от запитаната държава, ако в рамките на 3 месеца след предаването на въпросното лице се установи, че не са спазени изискванията, предвидени в членове от 2 до 5 от настоящото споразумение.
   В такива случаи процедурните разпоредби на настоящото споразумение се прилагат mutatis mutandis и запитаната държава предоставя цялата налична информация, която се отнася за действителната самоличност и гражданство на лицето, което следва да се приеме обратно.
   РАЗДЕЛ IV
   ОПЕРАЦИИ ПО ТРАНЗИТНОТО ПРЕМИНАВАНЕ
   Член 13
   Принципи
   1.   Държавите-членки и Босна и Херцеговина ограничават транзитното преминаване на граждани на трета страна или на лица без гражданство до случаите, в които тези лица не могат да бъдат върнати директно в държавата цел на пътуването.
   2.   Босна и Херцеговина разрешава транзитното преминаване на граждани на трета страна и на лица без гражданство, ако държава-членка поиска това, а държава-членка разрешава транзитното преминаване на граждани на трета страна и на лица без гражданство, ако Босна и Херцеговина поиска това, при условие че са гарантирани пътуването през други възможни държави на транзитно преминаване и обратното приемане от страна на държавата цел на пътуването.
   3.   Босна и Херцеговина или държава-членка могат да откажат транзитно преминаване:

               а)

               ако за гражданина на третата страна или лицето без гражданство съществува сериозен риск да бъде подложен(о) на изтезания или на нечовешко или унизително отношение или наказание или смъртна присъда, или преследване поради неговата раса, религия, националност, принадлежност към определена социална група или политически убеждения в държавата цел на пътуването, или в друга държава на транзитното преминаване; или

               б)

               ако гражданинът на трета страна или лицето без гражданство подлежи на наказание в запитаната държава или в друга държава на транзитното преминаване; или

               в)

               в интерес на общественото здраве, вътрешната сигурност, обществения ред и други национални интереси на запитаната държава.

         4.   Босна и Херцеговина или държава-членка могат да отменят всяко издадено разрешение, ако впоследствие възникнат или са налице обстоятелствата, посочени в параграф 3, които препятстват операцията по транзитно преминаване, или ако пътуването през възможни държави на транзитно преминаване или обратно приемане от държавата цел на пътуването, вече не са гарантирани. В такъв случай запитващата държава приема обратно гражданина на трета страна или лицето без гражданство, както е необходимо и без забавяне.
   Член 14
   Процедура по транзитното преминаване
   1.   Заявление за транзитно преминаване следва да се подаде до компетентния орган на запитаната държава в писмена форма и следва да включва следната информация:

               а)

               вид на транзитното преминаване (по въздух, по море или по суша), други възможни държави на транзитно преминаване и планирана държава цел на пътуването;

               б)

               подробни данни за съответното лице (напр. собствено име, фамилия, име, използвано преди брака, други използвани имена/имена, с които лицето е известно, или псевдоними, дата на раждане, пол и при възможност — място на раждане, гражданство, език, вид и номер на пътническите документи);

               в)

               предвиден гранично-пропускателен пункт за влизане, време на предаване и възможно ползване на конвой;

               г)

               декларация, че според запитващата държава условията съгласно член 13, параграф 2 са изпълнени и че не са известни причини за отказ съгласно член 13, параграф 3.

         Общ формуляр, който следва да бъде използван за заявленията за транзитно преминаване, се съдържа в приложение 7 към настоящото споразумение.
   2.   Запитаната държава уведомява в рамките на 5 календарни дни и в писмена форма запитващата държава за приемането, като потвърждава контролно-пропускателния пункт за влизане и предвиденото време за приемането, или я уведомява за отказа за обратно приемане и за причините за този отказ.
   3.   Ако транзитното преминаване се осъществява по въздух, лицето, което следва да се приеме обратно, и евентуалният конвой се освобождават от изискването за получаване на летищна транзитна виза.
   4.   Компетентните органи на запитаната държава след взаимни консултации съдействат за осъществяване на операциите по транзитното преминаване, и по-специално чрез наблюдение на въпросните лица и предоставяне на подходящи удобства за целта.
   РАЗДЕЛ V
   РАЗХОДИ
   Член 15
   Разходи за транспорт и за транзитно преминаване
   Без да се засяга правото на компетентните органи да възстановят разходите по обратно приемане от лицето, което следва да се приеме обратно, или от трети страни, всички транспортни разходи, направени във връзка с обратното приемане и операциите по транзитно преминаване съгласно настоящото споразумение до границата на държавата цел на пътуването, се поемат от запитващата държава.
   РАЗДЕЛ VI
   ЗАЩИТА НА ДАННИТЕ И КЛАУЗА ЗА НЕЗАСЯГАНЕ
   Член 16
   Защита на данните
   Предаване на личните данни се извършва само ако такова предаване е необходимо за изпълнението на настоящото споразумение от компетентните органи на Босна и Херцеговина или на държава-членка, в зависимост от случая. Обработването и държането на личните данни в конкретен случай се подчинява на вътрешното законодателство на Босна и Херцеговина, а в случаите, когато контрольорът е компетентен орган на държава-членка — на разпоредбите на Директива 95/46/ЕО (2) и на националното законодателство на тази държава-членка, прието съгласно посочената директива. В допълнение се прилагат следните принципи:

               а)

               личните данни се обработват безпристрастно и законосъобразно;

               б)

               личните данни се събират за конкретната, изрично посочена и законосъобразна цел на изпълнение на настоящото споразумение и не се обработват допълнително от органа, който ги е предал, нито от органа, който ги е приел, по начин, несъвместим с тази цел;

               в)

               личните данни следва да бъдат съответстващи, относими и съразмерни на целта, за която се събират и/или обработват допълнително; по-специално предадените лични данни могат да се отнасят само за следното:

                           —

                           подробни данни за лицето, което следва да се предаде (напр. собствено име, фамилия, други предишни имена, други използвани имена/имена, с които лицето е известно, или псевдоними, пол, семейно положение, дата и място на раждане, настоящо и всяко предишно гражданство);

                           —

                           паспорт, лична карта или шофьорска книжка (номер, срок на валидност, дата на издаване, орган, който го е издал, място на издаване);

                           —

                           места на престой и маршрути;

                           —

                           друга информация, необходима за идентифициране на лицето, което следва да се приеме обратно, или за проучване на изискванията за обратно приемане съгласно настоящото споразумение;

               г)

               личните данни следва да бъдат точни и при необходимост, актуализирани;

               д)

               личните данни следва да се съхраняват по начин, който позволява установяване на самоличността на субекта на данните, в продължение на срок, който не превишава необходимото за целта, за която са събрани или допълнително обработени;

               е)

               както предаващият орган, така и получаващият орган предприемат всяко разумно действие за гарантиране, когато е уместно, поправянето, заличаването или блокирането на лични данни в случаите, в които обработката им не е в съответствие с разпоредбите на настоящия член, и по-специално поради това, че данните не са съответстващи, относими и точни или са събрани прекомерно много данни спрямо целта на обработка. Това включва нотифициране на другата страна за всяка поправка, заличаване или блокиране;

               ж)

               при поискване получаващият орган уведомява предаващия орган за използването на предадените данни и за получените вследствие на това от тях резултати;

               з)

               личните данни могат да се предават само на компетентните органи. За по-нататъшното им предаване на други органи се изисква предварително съгласие на предаващия ги орган;

               и)

               предаващият и получаващият орган са длъжни да записват в писмена форма предаването и получаването на лични данни.

         Член 17
   Клауза за незасягане
   1.   Настоящото споразумение не засяга правата, задълженията и отговорностите на Общността, държавите-членки и Босна и Херцеговина, произтичащи от международното право, и по-специално от:

               —

               Конвенцията за статута на бежанците от 28 юли 1951 г. и Протокола за статута на бежанците от 31 януари 1967 г.;

               —

               международните конвенции, определящи държавата, отговорна за разглеждане на подадени заявления за убежище;

               —

               Европейската конвенция за защита на правата на човека и основните свободи от 4 ноември 1950 г.;

               —

               Конвенцията срещу изтезанията и други форми на жестоко, нечовешко или унизително отношение или наказание от 10 декември 1984 г.;

               —

               международните конвенции за екстрадиция и транзитно преминаване;

               —

               многостранните международни конвенции и споразумения за обратно приемане на чужди граждани.

         2.   Нищо в настоящото споразумение не препятства връщането на лице по силата на други официални и неофициални договорености.
   РАЗДЕЛ VII
   ИЗПЪЛНЕНИЕ И ПРИЛАГАНЕ
   Член 18
   Съвместен комитет по обратно приемане
   1.   Договарящите страни си съдействат взаимно при прилагането и тълкуването на настоящото споразумение. За целта те създават Съвместен комитет по обратно приемане (наричан по-долу „комитетът“), който по-специално има задача по:

               а)

               наблюдение на прилагането на настоящото споразумение;

               б)

               вземане на решения относно изпълнителните договорености, необходими за еднаквото прилагане на настоящото споразумение;

               в)

               редовна обмяна на информация относно протоколите за изпълнение, съставени от отделните държави-членки и от Босна и Херцеговина съгласно член 19;

               г)

               препоръчването на изменения на настоящото споразумение и на приложенията към него.

         2.   Решенията на комитета са обвързващи за договарящите страни.
   3.   Комитетът се състои от представители на Общността и на Босна и Херцеговина; Общността се представлява от Комисията.
   4.   Комитетът заседава при необходимост по искане на една от договарящите страни.
   5.   Комитетът приема свой процедурен правилник.
   Член 19
   Протоколи за изпълнение
   1.   По искане на държава-членка или на Босна и Херцеговина държавата-членка и Босна и Херцеговина съставят протокол за изпълнение, който съдържа правила за:

               а)

               определянето на компетентните органи, граничните контролно-пропускателни пунктове и размяна на контактни точки;

               б)

               условията за връщане на лица под охрана, включително транзитното преминаване под конвой на граждани на трета страна и лица без гражданство;

               в)

               допълнителни средства и документи към изброените в приложения от 1 до 5 към настоящото споразумение.

         2.   Протоколите за изпълнение, посочени в параграф 1, влизат в сила след нотифициране на комитета по обратно приемане, посочен в член 18.
   3.   Босна и Херцеговина се съгласява да прилага всяка разпоредба от протокол за изпълнение, съставен с една държава-членка в отношенията си с която и да е друга държава-членка, ако последната поиска това.
   Член 20
   Отношение към двустранни споразумения за обратно приемане или договорености на държавите-членки
   Разпоредбите на настоящото споразумение имат предимство пред разпоредбите на всяко друго двустранно споразумение или договореност за обратно приемане на незаконно пребиваващи лица, които са били или биха могли да бъдат сключени съгласно член 19 между отделни държави-членки и Босна и Херцеговина, доколкото разпоредбите на последните са несъвместими с тези на настоящото споразумение.
   РАЗДЕЛ VIII
   ЗАКЛЮЧИТЕЛНИ РАЗПОРЕДБИ
   Член 21
   Териториално приложение
   1.   Съгласно параграф 2 настоящото споразумение се прилага спрямо територията, на която се прилага Договорът за създаване на Европейската общност, и на територията на Босна и Херцеговина.
   2.   Настоящото споразумение не се прилага за територията на Кралство Дания.
   Член 22
   Влизане в сила, срок и прекратяване
   1.   Настоящото споразумение се ратифицира или одобрява от договарящите страни в съответствие със съответните им процедури.
   2.   Настоящото споразумение влиза в сила на първия ден от втория месец след датата, на която договарящите страни се нотифицират взаимно за приключването на процедурите, посочени в параграф 1.
   3.   Настоящото споразумение се сключва за неопределен срок.
   4.   Всяка договаряща страна може, чрез официално нотифициране на другата договаряща страна и след предварителни консултации с комитета, посочен в член 18, да преустанови временно изцяло или отчасти изпълнението на настоящото споразумение по отношение на граждани на трета страна и лица без гражданство по причини за сигурност, обществен ред, защита на националната сигурност или защита на общественото здраве. Преустановяването влиза в сила на втория ден след деня на такава нотификация.
   5.   Всяка договаряща страна може да денонсира настоящото споразумение с официална нотификация до другата договаряща страна. Настоящото споразумение престава да се прилага шест месеца след датата на такава нотификация.
   Член 23
   Приложения
   Приложения от 1 до 7 съставляват неразделна част от настоящото споразумение.

      Съставено в Брюксел на единадесети септември две хиляди и седма година в два екземпляра на всеки от официалните езици на страните, като текстовете на всеки един от тези езици са еднакво автентични.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku zajednicu
         За Европску зајелницу
         Za Europsku zajednicu

         За Босна и Херцеговина
         Por Bosnia y Herzegovina
         Za Bosnu a Hercegovinu
         For Bosnien-Hercegovina
         Für Bosnien und Herzegowina
         Bosnia ja Hertsegoviina nimel
         Γiα τη Βοσνία-Ερζεγοβίνη
         For Bosnia and Herzegovina
         Pour la Bosnie-et-Herzégovine
         Per la Bosnia-Erzegovina
         Bosnijos ir Hercegovinos vardu
         Bosnijas un Hercegovinas vārdā
         Bosznia és Hercegovina részéről
         Għall-Bożnja u Ħerzegovina
         Voor Bosnië en Herzegovina
         W imieniu Bośni i Hercegowiny
         Pela Bósnia e Herzegovina
         Pentru Bosnia și Herţegovina
         Za Bosnu a Hercegovinu
         Za Bosno in Hercegovino
         Bosnia ja Hertsegovinan puolesta
         För Bosnien och Hercegovina
         Za Bosnu i Hercegovinu
         За Босну и Херцеговину
         Za Bosnu i Hercegovinu

      (1)  В съответствие с формуляра, установен в препоръката на Съвета на Европейския съюз от 30 ноември 1994 г.

      (2)  Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (ОВ L 281, 23.11.1995 г., стр. 31).
   ПРИЛОЖЕНИЕ 1
   ОБЩ СПИСЪК С ДОКУМЕНТИ, ЧИЕТО ПРЕДСТАВЯНЕ СЕ СМЯТА ЗА ДОКАЗАТЕЛСТВО ЗА ГРАЖДАНСТВО
   (ЧЛЕН 2, ПАРАГРАФ 1, ЧЛЕН 4, ПАРАГРАФ 1 И ЧЛЕН 8, ПАРАГРАФ 1)

               —

               Всякакъв вид паспорти или пътнически документи (национални паспорти, дипломатически паспорти, служебни паспорти, групови паспорти и заместващи паспорти, включително детски паспорти);

               —

               всякакъв вид лични карти (включително временни или непостоянни лични карти и военни карти за самоличност);

               —

               моряшки регистрационни книжки и служебни капитански карти;

               —

               удостоверение за гражданство и други официални документи, придружени от друг официален документ със снимка, в които гражданството е споменато или е ясно посочено.

         ПРИЛОЖЕНИЕ 2
   ОБЩ СПИСЪК С ДОКУМЕНТИ, ЧИЕТО ПРЕДСТАВЯНЕ СЕ СМЯТА ЗА PRIMA FACIE ДОКАЗАТЕЛСТВО ЗА ГРАЖДАНСТВО
   (ЧЛЕН 2, ПАРАГРАФ 1, ЧЛЕН 4, ПАРАГРАФ 1 И ЧЛЕН 8, ПАРАГРАФ 2)

               —

               Фотокопия на всеки един от документите, изброени в приложение 1 към настоящото споразумение;

               —

               шофьорски книжки или техни фотокопия;

               —

               свидетелства за раждане или техни фотокопия;

               —

               дружествени карти за самоличност или техни фотокопия;

               —

               свидетелски показания;

               —

               показания на въпросното лице и говорен от него/нея език, включително посредством резултатите от официален тест;

               —

               всякакъв друг документ, който би помогнал за установяване на гражданството на въпросното лице.

         ПРИЛОЖЕНИЕ 3
   ОБЩ СПИСЪК С ДОКУМЕНТИ, КОИТО СЕ СМЯТАТ ЗА ДОКАЗАТЕЛСТВО ЗА УСЛОВИЯТА ЗА ОБРАТНО ПРИЕМАНЕ НА ГРАЖДАНИ НА ТРЕТА СТРАНА И ЛИЦА БЕЗ ГРАЖДАНСТВО
   (ЧЛЕН 3, ПАРАГРАФ 1, ЧЛЕН 5, ПАРАГРАФ 1 И ЧЛЕН 9, ПАРАГРАФ 1)

               —

               Печати на влизане/излизане или подобна заверка в пътническия документ на въпросното лице или друго доказателство за влизане/излизане (например фотографско);

               —

               документи, удостоверения и всякакъв вид сметки (например сметка за хотел, талони за посещение при лекар/зъболекар, пропуски за обществени/частни институции, договори за наем на лек автомобил, бележки за плащане с кредитни карти и др.), които ясно показват, че въпросното лице е било на територията на запитаната държава;

               —

               поименни билети и/или списъци на пътниците при пътувания със самолет, влак, автобус или кораб, които показват присъствието и маршрута на въпросното лице на територията на запитаната държава;

               —

               информация, която сочи, че въпросното лице е ползвало услугите на куриер или пътническа агенция;

               —

               официални показания, направени по-специално от гранични служители или други свидетели, които могат да свидетелстват, че въпросното лице е пресякло границата;

               —

               официални показания на въпросното лице, направени в съдебни или административни производства.

         ПРИЛОЖЕНИЕ 4
   ОБЩ СПИСЪК С ДОКУМЕНТИ, КОИТО СЕ СМЯТАТ ЗА ДОКАЗАТЕЛСТВО PRIMA FACIE ЗА УСЛОВИЯТА ЗА ОБРАТНО ПРИЕМАНЕ НА ГРАЖДАНИ НА ТРЕТА СТРАНА И ЛИЦА БЕЗ ГРАЖДАНСТВО
   (ЧЛЕН 3, ПАРАГРАФ 1, ЧЛЕН 5, ПАРАГРАФ 1 И ЧЛЕН 9, ПАРАГРАФ 2)

               —

               Описание, издадено от съответните власти на запитващата държава, на мястото и обстоятелствата, при които въпросното лице е заловено, след като е влязло на територията на тази държава;

               —

               информация във връзка със самоличността и/или престоя на лицето, която е предоставена от международна организация (например UNHCR);

               —

               доклади/потвърждения на информацията от членове на семейството, други пътници и т.н.;

               —

               показания на въпросното лице.

         ПРИЛОЖЕНИЕ 5
   СПИСЪК С ДОКУМЕНТИ, КОИТО СЕ СМЯТАТ ЗА ДОКАЗАТЕЛСТВО ИЛИ ДОКАЗАТЕЛСТВО PRIMA FACIE ЗА УСЛОВИЯТА ЗА ОБРАТНО ПРИЕМАНЕ НА БИВШИ ГРАЖДАНИ НА СОЦИАЛИСТИЧЕСКА ФЕДЕРАТИВНА РЕПУБЛИКА ЮГОСЛАВИЯ
   (ЧЛЕН 3, ПАРАГРАФ 3, ЧЛЕН 9, ПАРАГРАФИ 4 И 5)
   Приложение 5а (Документи, които се смятат за доказателство)

               —

               Свидетелства за раждане или техни фотокопия, издадени от бившата Социалистическа федеративна република Югославия;

               —

               официални документи или техни фотокопия, издадени от Босна и Херцеговина или от бившата Социалистическа федеративна република Югославия, в които е посочено мястото на раждане и/или мястото на постоянно пребиваване, както се изисква съгласно член 3, параграф 3.

         Приложение 5б (Документи, които се смятат за доказателство prima facie)

               —

               Други документи или удостоверения или техни фотокопия, които посочват мястото на раждане на територията на Босна и Херцеговина;

               —

               официални показания на въпросното лице, дадени в съдебни или административни производства.

         ПРИЛОЖЕНИЕ 6

   ПРИЛОЖЕНИЕ 7

   СЪВМЕСТНА ДЕКЛАРАЦИЯ ВЪВ ВРЪЗКА С ЧЛЕНОВЕ 3 И 5
   Страните ще полагат усилия да върнат всеки гражданин на трета страна, който не отговаря или вече не отговаря на действащите правни условия за влизане, престой или пребиваване на техните територии, обратно в неговата страна на произход.
   СЪВМЕСТНА ДЕКЛАРАЦИЯ ЗА ДАНИЯ
   Договарящите страни отбелязват, че настоящото споразумение не се прилага за територията на Кралство Дания или за гражданите на Кралство Дания. При тези обстоятелства е уместно Босна и Херцеговина и Дания да сключат споразумение за обратно приемане на лица при същите условия като тези в настоящото споразумение.
   СЪВМЕСТНА ДЕКЛАРАЦИЯ ЗА ИСЛАНДИЯ И НОРВЕГИЯ
   Договарящите страни отбелязват тесните отношения между Европейската общност и Исландия и Норвегия, и по-специално по силата на Споразумението от 18 май 1999 г. относно асоциирането на тези страни с въвеждането, прилагането и развитието на достиженията на правото от Шенген. При тези обстоятелства е уместно Босна и Херцеговина да сключи споразумение за обратно приемане с Исландия и Норвегия при същите условия като тези в настоящото споразумение.
   СЪВМЕСТНА ДЕКЛАРАЦИЯ ЗА ШВЕЙЦАРИЯ
   Договарящите страни отбелязват, че Европейският съюз, Европейската общност и Швейцария са подписали споразумение за асоциирането на Швейцария с въвеждането, прилагането и развитието на достиженията на правото от Шенген. Уместно е, след като това споразумение за асоцииране влезе в сила, Босна и Херцеговина да сключи споразумение за обратно приемане с Швейцария при същите условия като тези в настоящото споразумение.


title: Решение (ЕС) 2015/738 на Европейския парламент и на Съвета от 29 април 2015 година за мобилизиране на средства от Европейския фонд за приспособяване към глобализацията (заявление EGF/2014/017 FR/Mory-Ducros от Франция)

text:
               8.5.2015

               BG

               Официален вестник на Европейския съюз

               L 117/47

         РЕШЕНИЕ (ЕС) 2015/738 НА ЕВРОПЕЙСКИЯ ПАРЛАМЕНТ И НА СЪВЕТА
   от 29 април 2015 година
   за мобилизиране на средства от Европейския фонд за приспособяване към глобализацията (заявление EGF/2014/017 FR/Mory-Ducros от Франция)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014 — 2020 г.) и за отмяна на Регламент (ЕО) № 1927/2006 (1), и по-специално член 15, параграф 4 от него,
   като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление (2), и по-специално точка 13 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията (ЕФПГ) е създаден с цел оказване на подкрепа на съкратени работници и самостоятелно заети лица, чиято дейност е била прекратена в резултат на големи структурни промени в моделите на световната търговия, произтичащи от глобализацията, в резултат на продължаване на световната финансова и икономическа криза, предмет на разпоредбите на Регламент (ЕО) № 546/2009 на Европейския парламент и на Съвета (3), или в резултат на нова световна финансова и икономическа криза, и с цел подпомагане на повторната им интеграция на пазара на труда.

               (2)

               В член 12 от Регламент (EС, Евратом) № 1311/2013 на Съвета (4) се предвижда възможност за мобилизиране на ЕФПГ в рамките на максимален годишен размер от 150 милиона евро (по цени от 2011 г.).

               (3)

               На 6 октомври 2014 г. Франция подаде заявление за мобилизиране на средства от ЕФПГ във връзка със съкращения в рамките на Mory-Ducros SAS във Франция и представи допълнителна информация съгласно член 8, параграф 3 от Регламент (ЕС) № 1309/2013. Заявлението е в съответствие с изискванията за определяне на финансово участие от ЕФПГ, установени в член 13 от Регламент (ЕС) № 1309/2013.

               (4)

               Поради това следва да бъдат мобилизирани средства от ЕФПГ за предоставянето на финансово участие в размер на 6 052 200 EUR по подаденото от Франция заявление,

         ПРИЕХА НАСТОЯЩОТО РЕШЕНИЕ:
   Член 1
   В рамките на общия бюджет на Европейския съюз за финансовата 2015 година се мобилизират средства от Европейския фонд за приспособяване към глобализацията за осигуряване на сумата от 6 052 200 EUR под формата на бюджетни кредити за поети задължения и бюджетни кредити за плащания.
   Член 2
   Настоящото решение се публикува в Официален вестник на Европейския съюз.

      Съставено в Страсбург на 29 април 2015 година.

            За Европейския парламент

            Председател

         M. SCHULZ

            За Съвета

            Председател

         Z. KALNIŅA-LUKAŠEVICA

      (1)  ОВ L 347, 20.12.2013 г., стр. 855.

      (2)  ОВ C 373, 20.12.2013 г., стр. 1.

      (3)  Регламент (ЕО) № 546/2009 на Европейския парламент и на Съвета от 18 юни 2009 г. за изменение на Регламент (ЕО) № 1927/2006 за създаване на Европейски фонд за приспособяване към глобализацията (ОВ L 167, 29.6.2009 г., стр. 26).

      (4)  Регламент (EC, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014 — 2020 (ОВ L 347, 20.12.2013 г., стр. 884).


title: Решение на Европейския съвет за системен риск от 12 октомври 2016 година за изменение на Решение ЕССР/2011/1 за приемане на процедурен правилник на Европейския съвет за системен риск (ECCP/2016/13)

text:
               25.11.2016

               BG

               Официален вестник на Европейския съюз

               C 437/8

         РЕШЕНИЕ НА ЕВРОПЕЙСКИЯ СЪВЕТ ЗА СИСТЕМЕН РИСК
   от 12 октомври 2016 година
   за изменение на Решение ЕССР/2011/1 за приемане на процедурен правилник на Европейския съвет за системен риск
   (ECCP/2016/13)
   (2016/C 437/05)
   ГЕНЕРАЛНИЯТ СЪВЕТ НА ЕВРОПЕЙСКИЯ СЪВЕТ ЗА СИСТЕМЕН РИСК,
   като взе предвид Регламент (ЕС) № 1092/2010 на Европейския парламент и на Съвета от 24 ноември 2010 г. за пруденциалния надзор върху финансовата система на Европейския съюз на макроравнище и за създаване на Европейски съвет за системен риск (1), и по-специално член 6, параграф 4 от него,
   като взе предвид Регламент (ЕС) № 1096/2010 на Съвета от 17 ноември 2010 г. за възлагане на Европейската централна банка на специфични задачи, свързани с дейността на Европейския съвет за системен риск (2),
   като има предвид, че:

               (1)

               Предупрежденията и препоръките, издавани от Европейския съвет за системен риск (ЕССР), са правни инструменти, за които адресатите трябва да бъдат надлежно уведомени. Съгласно член 19, параграф 2 от Решение ЕССР/2011/1 на Европейския съвет за системен риск (3) председателят на ЕССР подписва предупрежденията и препоръките на ЕССР.

               (2)

               Занапред всяко предупреждение и всяка препоръка на ЕССР следва да се подписват от ръководителя на секретариата на ЕССР, за да се удостовери съответствието им с решението на Генералния съвет.

               (3)

               Поради това Решение ЕССР/2011/1 следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член единствен
   Изменения
   Решение ЕССР/2011/1 се изменя, както следва:

               1.

               в член 5 параграф 4 се заменя със следното:
               „4.   Председателят на ЕССР представя проекта за протокол на членовете на Генералния съвет за коментари и одобрение чрез писмена процедура най-късно две седмици след заседанието или, ако това не е възможно, на следващото заседание. След като бъде одобрен, протоколът се подписва от ръководителя на секретариата на ЕССР.“;

               2.

               в член 10 параграф 3 се заменя със следното:
               „3.   Ръководителят на секретариата на ЕССР изготвя проект на протоколите от заседанията на Управителния комитет и ги представя за коментари и одобрение на членовете на Управителния комитет чрез писмена процедура по правило преди следващото заседание на Генералния съвет. Протоколите се подписват от ръководителя на секретариата на ЕССР.“;

               3.

               в член 19 параграф 2 се заменя със следното:
               „2.   Предупрежденията и препоръките на ЕССР се приемат от Генералния съвет и се подписват от ръководителя на секретариата на ЕССР, за да се удостовери съответствието им с решението на Генералния съвет.“

      Съставено във Франкфурт на Майн на 12 октомври 2016 година.

            Председател на ЕССР

         Mario DRAGHI

      (1)  ОВ L 331, 15.12.2010 г., стр. 1.

      (2)  ОВ L 331, 15.12.2010 г., стр. 162.

      (3)  Решение ЕССР/2011/1 на Европейски съвет за системен риск от 20 януари 2011 г. за приемане на процедурен правилник на Европейския съвет за системен риск (ОВ C 58, 24.2.2011 г., стр. 4).


title: 2013/474/ЕС: Решение на Съвета от 23 септември 2013 година за назначаване на трима членове и двама заместник-членове на Комитета на регионите от Чешката република

text:
               27.9.2013

               BG

               Официален вестник на Европейския съюз

               L 255/18

         РЕШЕНИЕ НА СЪВЕТА
   от 23 септември 2013 година
   за назначаване на трима членове и двама заместник-членове на Комитета на регионите от Чешката република
   (2013/474/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Чешката република,
   като има предвид, че:

               (1)

               На 22 декември 2009 г. и на 18 януари 2010 г. Съветът прие решения 2009/1014/ЕС (1) и 2010/29/ЕС (2) за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г.

               (2)

               След изтичането на мандата на г-н Stanislav EICHLER, г-н Jaroslav PALAS и г-жа Jana VAŇHOVÁ се освободиха три места за членове на Комитета на регионите. След изтичането на мандата на г-н Radko MARTÍNEK и на г-н Martin TESAŘÍK се освободиха две места за заместник-членове на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначават се в Комитета на регионите за остатъка от мандата, а именно до 25 януари 2015 г.:

               а)

               за членове:

                           —

                           г-жа Jana VAŇHOVÁ, Náměstkyně hejtmana Ústeckého kraje

                           —

                           г-н Martin PŮTA, Hejtman Libereckého kraje

                           —

                           г-н Miroslav NOVÁK, Hejtman Moravskoslezského kraje

                     и

               б)

               за заместник-членове:

                           —

                           д-р. Martin NETOLICKÝ, Ph.D., Hejtman Pardubického kraje

                           —

                           г-н Jiří ROZBOŘIL, Hejtman Olomouckého kraje.

         Член 2
   Настоящото решение влиза в сила в деня на приемането му.

      Съставено в Брюксел на 23 септември 2013 година.

            За Съвета

            Председател

         V. JUKNA

      (1)  ОВ L 348, 29.12.2009 г., стр. 22.

      (2)  ОВ L 12, 19.1.2010 г., стр. 11.


title: 2008/195/ЕО: Решение на Съвета от 18 февруари 2008 година за сключване на Споразумение между Европейската общност и Република Киргизстан относно някои аспекти на въздухоплавателните услуги

text:
               5.3.2008

               BG

               Официален вестник на Европейския съюз

               L 60/29

      РЕШЕНИЕ НА СЪВЕТА

   от 18 февруари 2008 година
   за сключване на Споразумение между Европейската общност и Република Киргизстан относно някои аспекти на въздухоплавателните услуги
   (2008/195/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 80, параграф 2 във връзка с член 300, параграф 2, първа алинея, първо изречение и параграф 3, първа алинея от него,
   като взе предвид предложението на Комисията,
   като взе предвид становището на Европейския парламент,
   като има предвид, че:

               (1)

               На 5 юни 2003 г. Съветът оправомощи Комисията да започне преговори с трети държави за замяна на някои разпоредби в действащите двустранни споразумения със споразумение с Общността.

               (2)

               Комисията договори от името на Общността Споразумение с Република Киргизстан относно някои аспекти на въздухоплавателните услуги („споразумението“) в съответствие с механизмите и указанията в приложението към решението на Съвета, с което се оправомощава Комисията да започне преговори с трети държави за замяната на някои разпоредби в действащите двустранни споразумения със споразумение с Общността.

               (3)

               Споразумението беше подписано от името на Европейската общност, при условие възможното му сключване на по-късна дата, в съответствие с Решение 2007/470/ЕО на Съвета (1).

               (4)

               Споразумението следва да бъде одобрено,

         РЕШИ:
   Член 1
   Одобрява от името на Общността Споразумението между Европейската общност и Република Киргизстан относно някои аспекти на въздухоплавателните услуги.
   Член 2
   Председателят на Съвета е оправомощен да посочи лицето, упълномощено да направи нотификацията, предвидена в член 9, параграф 1 от споразумението.

      Съставено в Брюксел на 18 февруари 2008 година.

            За Съвета

            Председател

         D. RUPEL

      (1)  ОВ L 179, 7.7.2007 г., стр. 38.


title: Решение (ОВППС) 2017/632 на Съвета от 3 април 2017 година за изменение на Решение 2014/129/ОВППС за популяризиране на европейската мрежа от независими експертни центрове по въпросите на неразпространението в подкрепа на изпълнението на Стратегията на ЕС срещу разпространението на оръжия за масово унищожение

text:
               4.4.2017

               BG

               Официален вестник на Европейския съюз

               L 90/10

         РЕШЕНИЕ (ОВППС) 2017/632 НА СЪВЕТА
   от 3 април 2017 година
   за изменение на Решение 2014/129/ОВППС за популяризиране на европейската мрежа от независими експертни центрове по въпросите на неразпространението в подкрепа на изпълнението на Стратегията на ЕС срещу разпространението на оръжия за масово унищожение
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, параграф 1 и член 31, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 10 март 2014 г. Съветът прие Решение 2014/129/ОВППС (1).

               (2)

               В Решение 2014/129/ОВППС се предвижда 36-месечен период на изпълнение на проектите за специфични дейности, от датата на сключване на споразумението за финансиране, сключено между Комисията и изпълнителната структура („Консорциум на ЕС по неразпространението“).

               (3)

               На 9 декември 2016 г. Консорциумът на ЕС по неразпространението поиска от Съюза разрешение за удължаване на посочения срок на действие до 2 юли 2017 г., което да позволи изпълнението на дейностите да продължи след изтичане на 36-месечния период на прилагане.

               (4)

               Удължаването на срока на специфичните дейности, съгласно искането, отправено от Консорциума на ЕС по неразпространението, може да се извърши без финансови последици.

               (5)

               Във връзка с това Решение 2014/129/ОВППС следва да бъде изменено, за да позволи цялостно изпълнение на съдържащите се в него дейности чрез съответното удължаване на срока му на действие,

         ПРИЕ НАСТОЯЩОТО РЕШЕНИЕ:
   Член 1
   Решение 2014/129/ОВППС се изменя, както следва:

               1)

               Член 1, параграф 3, буква а) се заменя със следното:

                           „а)

                           осигуряване на средства за организирането на четири годишни консултативни срещи и до осем ad hoc семинара за експерти и специалисти, работещи в тази област, относно целия спектър въпроси по неразпространението и разоръжаването, обхващащи едновременно неконвенционалните и конвенционалните оръжия, с оглед на представянето на доклади и/или препоръки на представителите на ВП;“.

               2)

               Член 5, параграф 2 се заменя със следното:
               „2.   Срокът му на действие изтича на 2 юли 2017 г.“.

               3)

               Приложението се изменя, както следва:

                           а)

                           раздел 3.1 се заменя със следното:„3.1.
                              Проект 1: Организиране на четири годишни консултативни срещи и до осем ad hoc семинара за дипломати и академични експерти, с оглед на представянето на доклади и/или препоръки“;

                           б)

                           първото изречение от раздел 3.1.3 се заменя със следното:
                           „Проектът предвижда организирането на четири годишни консултативни срещи и до осем ad hoc семинара, съпътствано от изготвянето на свързани доклади и/или препоръки.“;

                           в)

                           в раздел 3.2.3. се добавя следното тире:

                                       „—

                                       Подготвителни дейности за осигуряване на логистиката на следващата годишна конференция“;

                           г)

                           раздел 4 се заменя със следното:
                           „4.   Срок на действие

                           Срокът на действие на настоящото решение изтича на 2 юли 2017 г.“.

         Член 2
   Настоящото решение влиза в сила в деня на приемането му.

      Съставено в Люксембург на 3 април 2017 година.

            За Съвета

            Председател

         F. MOGHERINI

      (1)  Решение 2014/129/ОВППС на Съвета от 10 март 2014 г. за популяризиране на европейската мрежа от независими експертни центрове по въпросите на неразпространението в подкрепа на изпълнението на Стратегията на ЕС срещу разпространението на оръжия за масово унищожение (ОВ L 71, 12.3.2014 г., стр. 3).


title: Решение на Съвета от 25 август 2003 година относно приемане на мерки по отношение на Либерия по член 96 от Споразумението за партньорство АКТБ—ЕО в случай на особена спешност

text:
Важна правна забележка

|

32003D0631

Официален вестник n° L 220 , 03/09/2003 стр. 0003 - 0004 специално чешко издание глава 11 том 48 стр. 21  - 23 специално испанско издание глава 11 том 48 стр. 21  - 23 специално унгарско издание глава 11 том 48 стр. 21  - 23 специално литвийско издание глава 11 том 48 стр. 21  - 23 LV.ES глава 11 том 48 стр. 21  - 23 MT.ES глава 11 том 48 стр. 21  - 23 PL.ES глава 11 том 48 стр. 21  - 23 SK.ES глава 11 том 48 стр. 21  - 23 специално словенско издание глава 11 том 48 стр. 21  - 23

		20030825Решение на Съветаот 25 август 2003 годинаотносно приемане на мерки по отношение на Либерия по член 96 от Споразумението за партньорство АКТБ—ЕО в случай на особена спешност(2003/631/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейските общности, и по-специално член 300, параграф 2, втора алинея от него,като взе предвид вътрешното споразумение между представителите на правителствата от държавите-членки, осъществяващи срещи в рамката на Съвета, относно мерките, които трябва да бъдат взети, и процедурите, които трябва да се следват за изпълнението на Споразумението за партньорство АКТБ—ЕО [1] и по-специално член 3 от него,като взе предвид предложението на Комисията,като има предвид, че:(1) Решение 2002/274/ЕО на Съвета от 25 март 2002 г., за завършването на консултациите с Либерия по членове 96 и 97 от Споразумението за партньорство АКТБ—ЕО [2], урежда приемането на подходящи мерки по смисъла на член 92, параграф 2, буква в) и на член 97, параграф 3 от Споразумението за партньорство АКТБ—ЕО.(2) Важните елементи, цитирани в член 9 от Споразумението за партньорство АКТБ—ЕО продължават да бъдат нарушавани от правителството на Либерия и сегашните условия не гарантират зачитане на човешките права, демократичните принципи и законността.(3) След приемането на Решение 2002/274/ЕО политическата ситуация и сигурността в Либерия се влошиха драматично. Затова тази ситуация продължава да бъде случай от извънредни и спешни обстоятелства по смисъла на член 96, параграф 2, буква б) от Споразумението за партньорство АКТБ—ЕО.(4) Ето защо е необходимо да се направи преглед на условията, при които ще се отделят средства за Либерия, така че тези средства да могат да бъдат налични, за да се разреши подкрепа за мирния процес в Либерия, по-специално възможна подкрепа за мироопазващите операции, програмата за реинтегриране и демобилизация, институционалното изграждане и възстановяването на демократичните структури,РЕШИ:Член 1С настоящия документ се приемат мерките, конкретизирани в приложеното писмо-проект и адресирано до министъра на външните работи на Либерия, които са подходящи в случай на извънредни и спешни обстоятелства по смисъла на член 96, параграф 2, букви б) и в) на Споразумението за партньорство АКТБ—ЕО. Срокът на действие на тези мерки изтича на 31 декември 2004 г. Тази дата не изключва някаква специфична дата на изтичане на срока, записана във финансовите инструменти, предвидени с настоящото решение.Член 2Мерките, взети от Общността, посочени в член 2 от Решение 2002/274/ЕО, няма да се прилагат повече след датата на влизане в сила на настоящото решение.Резултатът от консултациите, както е записан в проекта на писмото, приложено към Решение 2002/274/ЕО остава неизменен.Член 3Настоящото решение влиза в сила на датата на неговото приемане.Член 4Настоящото решение ще се публикува в Официален вестник на Европейския съюз.Съставено в Брюксел на 25 август 2003 година.За КомисиятаF. FrattiniПредседател[1] ОВ L 317, 15.12.2000 г., стр. 376.[2] ОВ L 96, 13.4.2002 г., стр. 23.--------------------------------------------------20030825ПРИЛОЖЕНИЕПРОЕКТОПИСМО ДО МИНИСТЪРА НА ВЪНШНИТЕ РАБОТИ НА ЛИБЕРИЯНегово Превъзходителство г-н Monie CaptanМинистър на външните работиЛиберияУважаеми г-н Министър,Европейският съюз е дълбоко загрижен по повод на преобладаващата ситуация, засягаща сигурността във вашата страна, и би желал да съдейства за връщането на мира и стабилността. В тази връзка имаме намерение да осигурим финансова подкрепа за една мироопазваща операция в Либерия. Европейския съюз също така желае да осигури налични средства и за други мерки, съпътстващи мирния процес, веднага след като се постигне и подпише всестранно мирно споразумение.Ето защо Общността взе решение да замени мерките, така както те са набелязани в нейно писмо № SGS 272745 от 27 март 2002 г. със следните нови мерки, мотивирани от случая на извънредни и спешни обстоятелства, по смисъла на член 96, параграф 2, буква б) от Споразумението за партньорство АКТБ—ЕО що се касае до изпълнението на помощта по него:- ще бъде гарантирано редовно проследяване на ситуацията чрез политически диалог отблизо, в който ще участват председателството на ЕО и Европейската комисия и ще се осигурят шестмесечни политически прегледи,- ще продължи изпълнението на текущи проекти, финансирани по силата на член 72 от Споразумението за партньорство АКТБ-ЕО, с обща стойност от 25 милиона EUR, с намерението да се посрещнат нуждите на разселените лица,- вноските по регионални проекти, операции от хуманитарно естество, сътрудничество в областта на търговията и предпочитания сродни с търговията не се променят,- може да бъде осигурена институционална подкрепа, която да позволи изпълнението на мерките, целящи изпълнението на предоставените начинания в рамката на консултациите,- глава 1 от приложение 4 към Споразумението за партньорство АКТБ—ЕО се отлага. Салдата, оставащи за Либерия от програмите за финансиране, отбелязани в 8-ия ЕФР ще бъдат налични оттук нататък за усвояване. Средствата ще покриват подкрепата за мирния процес в Либерия, която може да включва подкрепа за мироопазваща операция в Либерия, програма за демобилизация и реинтеграция, институционално изграждане и възстановяване на ефективните демократични структури,- ще бъде направена нотификация за отпусканите финансови средства от 9-ия ЕФР веднага щом има всестранно мирно споразумение, което да е в сила, и страните-участнички по споразумението са потвърдили своя ангажимент да изпълнят споразумението според предвидените в него клаузи. Решението за нотификация ще бъде взето след шестмесечния политически преглед, така както е отбелязано в първо тире. Отлагането на глава 1 от приложение 4 към на Споразумението за партньорство АКТБ-ЕО, както е предвидено в предходното тире, няма да се прилага за изпълнението на отпусканите помощи по силата на 9-ия ЕФР,- Комисията ще продължи да упражнява функцията на национална оторизирана служба от името на последната за изпълнението на салдата, останали от 8-ия ЕФР, както се предвижда по-горе.Европейският съюз ще продължи да следи отблизо положението в Либерия. Предлагаме да продължи интензивния политически диалог помежду ни на базата на член 8 от Споразумението за партньорство АКТБ—ЕО и на базата на резултатите от консултациите, така както това е предвидено в наше писмо № SGS 272745 от 27 март 2002 г.Искрено Ваш,За КомисиятаЗа Съвета--------------------------------------------------


title: 2009/901/ЕО: Решение на Съвета от 30 ноември 2009 година за сключване на споразумението между Европейската общност и Федерация Сейнт Китс и Невис за отмяна на визовия режим за краткосрочно пребиваване

text:
               8.12.2009

               BG

               Официален вестник на Европейския съюз

               L 321/43

         РЕШЕНИЕ НА СЪВЕТА
   от 30 ноември 2009 година
   за сключване на споразумението между Европейската общност и Федерация Сейнт Китс и Невис за отмяна на визовия режим за краткосрочно пребиваване
   (2009/901/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 62, точка 2, буква б), подточка i) във връзка с член 300, параграф 2, първа алинея, първо изречение и член 300, параграф 3, първа алинея от него,
   като взе предвид предложението на Комисията,
   като взе предвид становището на Европейския парламент (1),
   като има предвид, че:

               (1)

               Комисията договори от името на Европейската общност споразумение с Федерация Сейнт Китс и Невис за отмяна на визовия режим за краткосрочно пребиваване (наричано по-нататък „Споразумението“).

               (2)

               Споразумението бе подписано от името на Общността на 28 май 2009 г. и се прилага временно от тази дата, при условие сключването му на по-късна дата съгласно Решение 2009/483/ЕО (2).

               (3)

               Споразумението следва да се одобри.

               (4)

               Със споразумението се създава Съвместен комитет за управление на споразумението, който следва да приеме свой процедурен правилник. Уместно е да се предвиди опростена процедура за определяне позицията на Общността за приемането на този процедурен правилник.

               (5)

               В съответствие с членове 1 и 2 от Протокола относно позицията на Обединеното кралство и Ирландия, приложен към Договора за Европейския съюз и към Договора за създаване на Европейската общност и без да се засяга член 4 от същия протокол, тези държави-членки не участват в приемането на настоящото решение, не са обвързани от него, нито от неговото прилагане,

         РЕШИ:
   Член 1
   Одобрява се от името на Общността споразумението между Европейската общност и Федерация Сейнт Китс и Невис за отмяна на визовия режим за краткосрочно пребиваване (3).
   Член 2
   Председателят на Съвета прави нотификацията, предвидена в член 8, параграф 1 от споразумението (4).
   Член 3
   Общността се представлява от Комисията, подпомагана от експерти от държавите-членки в Съвместния комитет от експерти, създаден с член 6 от споразумението.
   Член 4
   Позицията на Общността в рамките на Съвместния комитет от експерти относно приемането на процедурния му правилник, както се изисква съгласно член 6, параграф 4 от Споразумението, се определя от Комисията след консултация със специален комитет, определен от Съвета.
   Член 5
   Настоящото решение се публикува в Официален вестник на Европейския съюз.

      Съставено в Брюксел на 30 ноември 2009 година.

            За Съвета

            Председател

         B. ASK

      (1)  Становище от 20 октомври 2009 г. (все още непубликувано в Официален вестник).

      (2)  ОВ L 169, 30.6.2009 г., стр. 37.

      (3)  За текста на споразумението вж. ОВ L 169, 30.6.2009 г., стр. 38.

      (4)  Датата на влизане в сила на споразумението ще бъде публикувана в Официален вестник на Европейския съюз от Генералния секретариат на Съвета.


title: 2009/77/ЕО: Решение на Комисията от 23 януари 2009 година за създаване на Европейския комитет на регулаторите на ценни книжа (Текст от значение за ЕИП)

text:
               29.1.2009

               BG

               Официален вестник на Европейския съюз

               L 25/18

      РЕШЕНИЕ НА КОМИСИЯТА

   от 23 януари 2009 година
   за създаване на Европейския комитет на регулаторите на ценни книжа
   (текст от значение за ЕИП)
   (2009/77/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като има предвид, че:

               (1)

               Като част от т. нар. процедура на Ламфалуси Комисията прие Решение 2001/527/ЕО от 6 юни 2001 г. относно създаването на Европейския комитет на регулаторите на ценни книжа (1) (наричан по-долу „Комитетът“). На 7 юни 2001 г. Комитетът пое своите задължения, служейки като независим орган за анализ, дебати и съвети към Комисията в областта на ценните книжа.

               (2)

               В изпълнение на разпоредбите на Директива 2005/1/ЕО на Европейския парламент и на Съвета от 9 март 2005 г. за изменение на директиви 73/239/ЕИО, 85/611/ЕИО, 91/675/ЕИО, 92/49/ЕИО и 93/6/ЕИО на Съвета и директиви 94/19/ЕО, 98/78/ЕО, 2000/12/ЕО, 2001/34/ЕО, 2002/83/ЕО и 2002/87/ЕО с цел въвеждане на нова организационна структура на комитетите за финансови услуги (2) през 2007 г. Комисията извърши преглед на процедурата на Ламфалуси и представи своята оценка в съобщение от 20 ноември 2007 г., озаглавено „Преглед на процедурата Lamfalussy — Засилване на сближаването на надзорните практики“ (3).

               (3)

               В съобщението Комисията изтъква значението на Европейския комитет на регулаторите на ценни книжа, на Комитета на европейските банкови надзорници и на Комитета за европейско застраховане и професионален пенсионен надзор (наричани по-долу „комитети на надзорните органи“) във все по-интегрирания европейски финансов пазар. Бе счетено за необходимо да се определи ясна рамка за дейностите на тези комитети в областта на сближаването на надзорните практики и сътрудничеството на надзорните органи.

               (4)

               В рамките на прегледа на развитието на процедурата на Ламфалуси Съветът призова Комисията да уточни ролята на комитетите на надзорните органи и да вземе предвид всички различни възможности за подобряване на работата на тези комитети, без да се нарушава балансът на съществуващата институционална структура или да се намалява отговорността на надзорните органи (4).

               (5)

               По време на срещата от 13 и 14 март 2008 г. Европейският съвет призова за бързото подобряване на функционирането на комитетите на надзорните органи (5).

               (6)

               На 14 май 2008 г. (6) Съветът призова Комисията да преразгледа решенията на Комисията за създаване на комитетите на надзорните органи, за да се осигури последователността и съгласуваността на техните мандати и задачи, а също и да се увеличи техният принос за сближаването на надзорните практики и сътрудничеството на надзорните органи. Съветът отбеляза, че на комитетите могат изрично да бъдат поверени задачи за укрепване на сближаването на надзорните практики и сътрудничеството на надзорните органи и подсилване на тяхната роля при оценката на рисковете за финансовата стабилност. Поради това следва да бъде осигурена подсилена правна рамка по отношение на ролята и задачите на Комитета в тази област.

               (7)

               Комитетът следва да служи на Комисията като независима консултативна група в областта на ценните книжа.

               (8)

               Комитетът следва също да допринесе за общото и уеднаквено ежедневно изпълнение на законодателството на Общността и неговото последователно прилагане от надзорните органи.

               (9)

               Комитетът не разполага с регулаторни правомощия на равнище на Общността. Той следва да извършва партньорски проверки, да насърчава най-добрите практики и да издава необвързващи насоки, препоръки и стандарти, за да бъде задълбочено сближаването в рамките на Общността.

               (10)

               Подсиленото двустранно и многостранно сътрудничество на надзорните органи зависи от взаимното разбирателство и доверие между тях. Комитетът следва да допринесе за подобряването на това сътрудничество.

               (11)

               Комитетът следва също да подсили сближаването на надзорните практики в рамките на Общността. За да бъде тази цел по-ясно конкретизирана, следва да се установи примерен и неокончателен списък от задачи, които следва да бъдат осъществени от Комитета.

               (12)

               За уреждането на трансгранични спорове между надзорните органи, по-специално между колегиуми на надзорните органи, Комитетът следва да осигури доброволен и необвързващ механизъм за посредничество при уреждане на спорове.

               (13)

               За да се възползват от експертната оценка, придобита от Комитета, и без да се засягат техните правомощия, надзорните органи следва да могат да отнасят въпроси до Комитета с оглед получаване на неговото необвързващо становище.

               (14)

               Обменът на информация между надзорните органи е от фундаментално значение за тяхното функциониране. Той е в основата на ефикасния надзор върху пазарите на ценни книжа и на финансовата стабилност. Докато законодателството в областта на ценните книжа налага на надзорните органи ясни правни задължения за сътрудничество и обмен на информация, Комитетът следва да улесни ежедневния практически обмен на информация между тях, който е обект на съответните разпоредби относно поверителността, посочени в приложимото законодателство.

               (15)

               За да се намали дублирането на задачите на надзорните органи и по този начин да се усъвършенства надзорният процес, както и да се намали тежестта върху участниците на пазара, Комитетът следва да улесни възможността за делегиране на задачи между надзорните органи, по-специално в определените в съответното законодателство случаи.

               (16)

               Без да ограничава независимостта на членовете на колегиумите на надзорните органи, Комитетът следва да наблюдава тяхното функциониране с оглед задълбочаване на сближаването и съгласуваността между колегиумите, като по този начин се осигурява равнопоставеност на участниците.

               (17)

               Качеството, съпоставимостта и съгласуваността на надзорната отчетност имат централна роля по отношение на рентабилността на надзорните разпоредби и на намаляване на трудностите за трансграничните институции по привеждане в съответствие. Комитетът следва да съдейства, за да се гарантира, че припокриването и дублирането са премахнати и че отчетните данни са съпоставими и отговарят на съответните качествени характеристики.

               (18)

               Финансовите системи в Общността са тясно свързани и събитията в една държава-членка могат да имат значително въздействие върху финансовите институции и пазари в други държави-членки. Появата на нови финансови конгломерати и размиването на границите между дейностите на дружествата от банковия сектор, застрахователния сектор и сектора за операции с ценни книжа, доведоха до нови предизвикателства пред надзора на национално и общностно ниво. За обезпечаване на финансовата стабилност е необходима система на равнище на Комитета, на Комитета на европейските банкови надзорници и на Комитета за европейско застраховане и професионален пенсионен надзор, за да бъдат определени на един ранен етап потенциалните трансгранични и междусекторни рискове и при необходимост да се информират Комисията и другите комитети. От съществено значение освен това е Комитетът да осигури информирането на финансовите министерства и на националните централни банки на държавите-членки. В това отношение ролята на Комитета се състои в определянето на рисковете в сектора на ценните книжа и редовното отчитане на постигнатите резултати пред Комисията. Съветът следва също да бъде информиран относно тези оценки. Комитетът следва също да си сътрудничи с Европейския парламент и да му предоставя редовна информация относно състоянието на сектора на ценните книжа. В този контекст Комитетът следва да не разкрива информация относно отделните структури — обект на надзор.

               (19)

               За да се справи по подходящ начин с междусекторните проблеми, дейностите на Комитета следва да бъдат координирани с дейностите на Комитета на европейските банкови надзорници, на Комитета за европейско застраховане и професионален пенсионен надзор и на Комитета за банков надзор на Европейската система на централните банки. Това е особено важно за справяне с възможните междусекторни рискове за финансовата стабилност.

               (20)

               За да се предотврати дублирането на работата и да се избегнат несъответствията, за да бъде Комитетът информиран относно текущото развитие и да се предостави възможност за обмен на информация с Комитета на европейските банкови надзорници и Комитета за европейско застраховане и професионален пенсионен надзор по отношение на надзора върху финансовите конгломерати, Комитетът може да участва в Съвместния комитет за финансовите конгломерати.

               (21)

               Предвид глобализацията на финансовите услуги и нарасналото значение на международните стандарти, Комитетът следва също да насърчава диалога и сътрудничеството с надзорни органи извън Общността.

               (22)

               Отговорността на Комитета пред институциите на Общността е от голямо значение и следва да съответства на добре определени стандарти, като се съблюдава независимостта на надзорните органи.

               (23)

               Комитетът следва да изработи свой процедурен правилник и напълно да зачита прерогативите на институциите и институционалния баланс, установени с Договора. Подсилената рамка на дейностите на Комитета следва да бъде допълнена от подобрени работни процеси. За целта, ако не може да бъде постигнато единодушие, решенията следва да бъдат приемани чрез квалифицирано мнозинство в съответствие с посочените в Договора норми.

               (24)

               За повече правна сигурност и яснота Решение 2001/527/ЕО следва да бъде отменено,

         РЕШИ:
   Член 1
   Създава се независима консултативна група в областта на ценните книжа в Общността, наречена „Европейски комитет на регулаторите на ценни книжа“ (по-долу „Комитетът“).
   Член 2
   Комитетът съветва Комисията, по-специално по отношение на подготовката на правоприлагащи проектомерки в областта на ценните книжа, включително и по отношение на предприятия за колективно инвестиране в прехвърлими ценни книжа (ПКИПЦК), по своя инициатива или при поискване от страна на Комисията.
   Когато Комисията изисква съвет от Комитета, тя може да определи срок, в рамките на който Комитетът да предостави този съвет. Подобен срок се определя, като се взема предвид спешността на въпроса.
   Член 3
   Комитетът изпълнява определените му задачи и допринася за общото и уеднаквено изпълнение и последователното прилагане на законодателството на Общността чрез издаването на необвързващи насоки, препоръки и стандарти.
   Член 4
   1.   Комитетът укрепва сътрудничеството между националните надзорни органи в областта на ценните книжа и подсилва сближаването на надзорните практики и подходи на държавите-членки в цялата Общност. За тази цел той изпълнява най-малко следните задачи:

               а)

               посредничи при уреждане на спорове или улеснява посредничеството при уреждане на спорове между надзорните органи в случаите, определени в съответното законодателство, или при поискване от страна на надзорния орган;

               б)

               предоставя на надзорните органи становище в случаите, определени в съответното законодателство, или при поискване от тяхна страна;

               в)

               насърчава ефективния двустранен и многостранен обмен на информация между надзорните органи в зависимост от приложимите разпоредби относно поверителността;

               г)

               улеснява делегирането на задачи между надзорните органи, по-специално чрез определяне на задачи, които могат да бъдат делегирани, и чрез насърчаване на най-добрите практики;

               д)

               допринася за осигуряване на ефикасното и последователно функциониране на колегиумите на надзорните органи, по-специално чрез определяне на насоки за оперативното функциониране на колегиумите, наблюдение на съгласуваността на практиките на различните колегиуми и обмен на най-добри практики;

               е)

               допринася за разработването на общи и висококачествени стандарти за надзорна отчетност;

               ж)

               преразглежда практическото прилагане на необвързващите насоки, препоръки и стандарти, издадени от Комитета.

         2.   Комитетът преразглежда надзорните практики на държавите-членки и редовно оценява тяхното сближаване. Всяка година Комитетът докладва относно постигнатия прогрес и определя оставащите затруднения.
   3.   За насърчаване на общите надзорни подходи Комитетът разработва нови практически инструменти за сближаване.
   Член 5
   1.   Комитетът наблюдава и оценява развитието в сектора на ценните книжа и при необходимост информира Комитета на европейските банкови надзорници, Комитета за европейско застраховане и професионален пенсионен надзор и Комисията. Комитетът осигурява информирането на финансовите министерства и на националните централни банки на държавите-членки относно потенциални или текущи проблеми.
   2.   Най-малко два пъти годишно Комитетът предоставя на Комисията оценки на надзорните тенденции на микроравнище, на потенциалните рискове и слаби места в сектора на ценните книжа.
   Комитетът включва в тези оценки класификация на основните рискове и слаби места и посочва до каква степен тези рискове и слаби места представляват опасност за финансовата стабилност, и при необходимост предлага превантивни или оздравителни мерки.
   Съветът бива информиран относно тези оценки.
   3.   Комитетът разполага с процедури, позволяващи на надзорните органи да предприемат своевременни действия. Ако е целесъобразно, Комитетът подпомага достигането до съвместна оценка сред надзорниците в рамките на Общността по отношение на рискове и слаби места, които биха могли да окажат отрицателно влияние върху стабилността на финансовата система на Общността.
   4.   Комитетът осигурява подходящото отразяване на междусекторното развитие, на рисковете и слабите места посредством тясно сътрудничество с Комитета на европейските банкови надзорници, Комитета за европейско застраховане и професионален пенсионен надзор и Комитета за банков надзор на Европейската система на централните банки.
   Член 6
   1.   Комитетът допринася за разработването на общи надзорни практики в областта на ценните книжа, както и на междусекторно равнище в тясно сътрудничество с Комитета на европейските банкови надзорници и Комитета за европейско застраховане и професионален пенсионен надзор.
   2.   За тази цел Комитетът конкретно установява секторни и междусекторни програми за обучение, улеснява обмена на персонал и насърчава компетентните органи към по-интензивно използване на схеми за командироване на персонал, съвместни инспекционни екипи, надзорни посещения и други инструменти.
   3.   Ако е целесъобразно, Комитетът разработва нови инструменти за насърчаване на развитието на общи надзорни практики.
   4.   Комитетът засилва сътрудничеството с надзорните органи на трети страни, по-специално чрез тяхното участие в общи програми за обучение.
   Член 7
   1.   Комитетът се състои от представители на високо равнище на националните публични органи, компетентни в областта на надзора върху ценните книжа, в т.ч. и ПКИПЦК. Всяка държава-членка посочва един представител на високо равнище на своя компетентен орган, който участва в заседанията на Комитета.
   2.   Комисията присъства на заседанията на Комитета и определя представител на високо равнище, който участва в обсъжданията.
   3.   Комитетът избира председател измежду своите членове.
   4.   Комитетът може да кани експерти и наблюдатели да присъстват на неговите заседания.
   Член 8
   1.   От членовете на Комитета се изисква да не разкриват информация, попадаща в обхвата на задължението за спазване на професионална тайна. Всички участници в заседанията се задължават да спазват правилата, приложими по отношение на спазването на професионална тайна.
   2.   Когато обсъждането на дадена точка от дневния ред включва обмен на поверителна информация относно поднадзорна институция, участието в такова обсъждане може да бъде ограничено до членовете, които са пряко засегнати.
   Член 9
   1.   Комитетът информира редовно Комисията относно резултатите от неговите дейности. Той поддържа редовни контакти с Европейския комитет по ценни книжа, създаден с Решение 2001/528/ЕО на Комисията (7), и с компетентната комисия на Европейския парламент.
   2.   Комитетът осигурява междусекторната съгласуваност на работата в секторите на финансовите услуги посредством редовното и тясно сътрудничество с Комитета на европейските банкови надзорници и Комитета за европейско застраховане и професионален пенсионен надзор.
   3.   Председателят на Комитета поддържа редовни контакти — най-малко веднъж месечно, с председателите на Комитета на европейските банкови надзорници и на Комитета за европейско застраховане и професионален пенсионен надзор.
   Член 10
   Комитетът може да формира работни групи. Комисията се кани на заседанията на работните групи като наблюдател.
   Член 11
   Комитетът може да участва в Съвместния комитет за финансовите конгломерати.
   Член 12
   Преди изпращане на становището си до Комисията Комитетът провежда на един по-ранен етап широки, открити и прозрачни допитвания до участниците на пазара, потребителите и крайните потребители. Комитетът публикува резултатите от допитванията, освен ако участниците в допитването не изискват друго.
   Член 13
   Всяка година, преди края на октомври, Комитетът установява годишна работна програма и я предоставя на Съвета, Европейския парламент и Комисията. Комитетът информира периодично и най-малко веднъж годишно Съвета, Европейския парламент и Комисията относно резултатите от дейностите, посочени в работната програма.
   Член 14
   Работата на Комитета е основана върху постигането на единодушие между неговите членове. Ако не може да се постигне единодушие, решенията се приемат чрез квалифицирано мнозинство. Гласовете на представителите на членовете на Комитета съответстват на гласовете на държавите-членки съгласно посоченото в член 205, параграфи 2 и 4 от Договора.
   Членовете на Комитета, които не спазват договорените от Комитета насоки, препоръки, стандарти и други мерки, представят при необходимост съответните причини.
   Член 15
   Комитетът приема свой процедурен правилник и организира свои оперативни разпоредби.
   Във връзка с решенията, засягащи изменение на процедурния правилник и избиране и освобождаване на членове на изпълнителния съвет на Комитета, процедурният правилник може да предвижда процедури за вземане на решения, които се различават от установените в член 14.
   Член 16
   Решение 2001/527/ЕО се отменя.
   Член 17
   Решението поражда действие от деня на публикуването му в Официален вестник на Европейския съюз.

      Съставено в Брюксел на 23 януари 2009 година.

            За Комисията

         Charlie McCREEVY

            Член на Комисията

      (1)  ОВ L 191, 13.7.2001 г., стр. 43.

      (2)  ОВ L 79, 24.3.2005 г., стр. 9.

      (3)  COM(2007) 727 окончателен.

      (4)  Заключения на Съвета 15698/07 от 4 декември 2007 г.

      (5)  Заключения на Съвета 7652/1/08, преработка 1.

      (6)  Заключения на Съвета 8515/3/08, преработка 3.

      (7)  ОВ L 191, 13.7.2001 г., стр. 45.